बिहार एनडीए के संकटमोचक सुशील मोदी ने कहा, विरोधियों का मास्टरप्लान फेल हो गया  
विवाद बीजेपी नेता संजय पासवान ने शुरू किया और गिरिराज सिंह ने हवा दी
जेपी नड्डा से कहकर गिरिराज सिंह के हर दिन के ट्वीट और बयान बंद करवाए
सुशील मोदी ने विपक्ष के नेता तेजस्वी यादव पर निशाना साधा
निश्चित रूप से सुशील मोदी ने अपने ट्वीट में अपनी पार्टी के लोगों का नाम नहीं लिया है, लेकिन उन्हें मालूम है कि ये पूरा विवाद उनकी पार्टी के नेता संजय पासवान ने शुरू किया और उसके बाद गिरिराज सिंह और उनके समर्थक नेताओं ने जल जमाव के बहाने इसे पूरी हवा दी. साथ-साथ सुशील मोदी को भी आलोचना के केंद्र में रखा. मोदी पार्टी अध्यक्ष अमित शाह के बयान के बाद सबसे ख़ुश होने वाले नेताओं में से एक हैं. माना जा रहा है कि उन्होंने कार्यकारी अध्यक्ष जेपी नड्डा से बातचीत कर गिरिराज सिंह के हर दिन के ट्वीट और बयान को बंद करवाया क्योंकि सरकार और भाजपा की ख़ासी फ़ज़ीहत हो रही थी.
सुशील मोदी का कहना है कि उपचुनाव के दौरान भाजपा, जदयू और लोजपा ने साझा प्रचार अभियान चलाकर जनता के बीच अच्छी तरह साबित किया कि यह गठबंधन अटूट है. हालांकि उन्होंने अपने ट्वीट में कहा कि बिहार में उपचुनाव उस समय हो रहा है जब प्रधानमंत्री नरेंद्र मोदी के दूसरे कार्यकाल के 100 दिन में धारा 370 को समाप्त करने जैसे कई बड़े फैसले हुए और बिहार सरकार के हरियाली मिशन से लेकर आपदा प्रबंधन तक के काम लोगों के सामने आए.  
 
विपक्ष के नेता तेजस्वी यादव पर निशाना साधते हुए सुशील मोदी ने कहा कि जो लोग कोसी की बाढ़, चमकी बुखार और जल जमाव के समय जनता के नेटवर्क एरिया से बाहर दिल्ली में अज्ञातवास कर रहे थे, वे अब किस मुंह से वोट मांगने के लिए घूम रहे हैं?